CELEX: 32022D0983
Language: ro
Date: 2022-06-17 00:00:00
Title: Decizia (UE) 2022/983 a Consiliului din 17 iunie 2022 privind poziția care urmează să fie adoptată în numele Uniunii Europene în cadrul Consiliului Organizației Mondiale a Vămilor în ceea ce privește aprobarea proiectelor de modificare a regulamentului de procedură al Comitetului Sistemului armonizat

24.6.2022   
               
               
                  RO
               
               
                  Jurnalul Oficial al Uniunii Europene
               
               
                  L 167/100
               
            
         DECIZIA (UE) 2022/983 A CONSILIULUI
         din 17 iunie 2022
         privind poziția care urmează să fie adoptată în numele Uniunii Europene în cadrul Consiliului Organizației Mondiale a Vămilor în ceea ce privește aprobarea proiectelor de modificare a regulamentului de procedură al Comitetului Sistemului armonizat
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 31, articolul 43 alineatul (2) și articolul 207 alineatul (4) primul paragraf, coroborate cu articolul 218 alineatul (9),
         având în vedere propunerea Comisiei Europene,
         întrucât:
         
                     (1)
                  
                  
                     Convenția internațională privind Sistemul armonizat de denumire și codificare a mărfurilor (denumită în continuare „convenția”) a fost încheiată de Uniune prin Decizia 87/369/CEE a Consiliului (1) și a intrat în vigoare la 1 ianuarie 1988.
                  
               
                     (2)
                  
                  
                     În temeiul articolului 6 alineatul (6) din convenție, Comitetul Sistemului armonizat (denumit în continuare „Comitetul SA”) elaborează propriul său regulament de procedură printr-o hotărâre care se adoptă cu o majoritate de două treimi din voturile membrilor săi. Regulamentul de procedură elaborat se supune aprobării Consiliului Organizației Mondiale a Vămilor (OMV).
                  
               
                     (3)
                  
                  
                     Consiliul OMV urmează să aprobe proiecte de modificare a regulamentului de procedură al Comitetului SA în cadrul sesiunilor sale din iunie (a 139-a sesiune și a 140-a sesiune între 23 și 25 iunie 2022). Astfel de proiecte de modificare se aprobă pe baza unei propuneri elaborate de Comitetul SA și se finalizează cu ocazia celei de-a 64-a sesiuni (18-27 septembrie 2019) și a celei de-a 68-a sesiuni (6-28 septembrie 2021). Modificările urmează să intre în vigoare după adoptarea lor.
                  
               
                     (4)
                  
                  
                     Este extrem de important ca deciziile Comitetului SA să fie luate în mod transparent și eficient și să beneficieze de sprijinul maxim al membrilor Comitetului SA.
                  
               
                     (5)
                  
                  
                     Dat fiind că proiectele de modificare a regulamentului de procedură al Comitetului SA se aprobă de către Consiliul OMV, ar trebui să se stabilească poziția care urmează să fie adoptată în numele Uniunii în Consiliul OMV, întrucât, odată aprobat, regulamentul de procedură modificat va avea efecte juridice în Uniune și poate să influențeze conținutul dreptului Uniunii, în special anexa I la Regulamentul (CEE) nr. 2658/87 al Consiliului (2).
                  
               
                     (6)
                  
                  
                     Poziția Uniunii ar trebui să fie aceea de a sprijini proiectele de modificare a regulamentului de procedură al Comitetului SA, precum și orice adaptări minore de redactare sau lingvistice care ar putea fi considerate necesare,
                  
               ADOPTĂ PREZENTA DECIZIE:
         
            Articolul 1
            
               (1)   Poziția care urmează să fie adoptată în numele Uniunii în cadrul Consiliului Organizației Mondiale a Vămilor în cadrul sesiunilor sale din iunie 2022 este de a susține proiectele de modificare a regulamentului de procedură al Comitetului Sistemului armonizat, astfel cum figurează în anexa la prezenta decizie.
            
            
               (2)   Reprezentanții Uniunii în cadrul Consiliului OMV pot conveni asupra unor adaptări minore de redactare sau lingvistice ale proiectelor de modificare menționate la alineatul (1) din perspectiva evoluțiilor din cadrul viitoarelor sesiuni ale Consiliului OMV, în consultare cu statele membre, sau în cadrul reuniunilor de coordonare la fața locului, fără a fi necesară o altă decizie a Consiliului.
            
         
         
            Articolul 2
            Prezenta decizie intră în vigoare la data adoptării.
         
         
            Adoptată la Luxemburg, 17 iunie 2022.
            
               
                  Pentru Consiliu
               
               
                  Președintele
               
               B. LE MAIRE
            
         
         
            (1)  Decizia 87/369/CEE a Consiliului din 7 aprilie 1987 privind încheierea Convenției internaționale privind Sistemul armonizat de denumire și codificare a mărfurilor, precum și a protocolului de modificare a acesteia (JO L 198, 20.7.1987, p. 1).
         
            (2)  Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful Vamal Comun (JO L 256, 7.9.1987, p. 1).
      
      
         
            ANEXĂ
            PROIECTE DE MODIFICARE A REGULAMENTULUI DE PROCEDURĂ AL COMITETULUI SISTEMULUI ARMONIZAT
            1.   Proiecte de modificare a articolului 19
            
                        Al treilea paragraf
                     
                     
                        Deciziile privind amendamentele la Convenție se iau cu o majoritate de cel puțin două treimi din voturile exprimate de membrii Comitetului. Cu toate acestea, în cazul în care există două sau mai multe opțiuni pentru amendament, Comitetul desfășoară mai întâi o procedură de vot în etape, după cum se arată în continuare, în cadrul procedurii de vot cu majoritate simplă, pentru a reduce opțiunile la una singură. După ce rămâne o singură opțiune pentru amendament, votul final cu privire la acceptarea sau respingerea amendamentului se desfășoară în conformitate cu regula majorității de două treimi.
                     
                  
                        Al patrulea paragraf
                     
                     
                        Celelalte decizii se iau cu majoritatea simplă (peste 50 %) a voturilor exprimate de membrii Comitetului. În cazul în care există mai mult de două opțiuni și niciuna dintre ele nu a obținut mai mult de 50 % din voturile exprimate de membrii Comitetului, votul cu majoritate simplă aplică o practică de vot în etape care reduce numărul de opțiuni, eliminând opțiunea cu cele mai puține voturi până când opțiunea cu cele mai multe voturi obține mai mult de 50 % din voturile exprimate de membrii Comitetului.
                     
                  2.   Proiecte de modificare a articolului 20
            
                        Notificările adresate Secretarului General pentru a prezenta o chestiune Consiliului sau Comitetului în vederea reexaminării, în conformitate cu articolul 8 alineatul (2) din Convenție și cu Decizia nr. 298 a Consiliului, nu pot fi efectuate înainte de ziua următoare datei de încheiere a sesiunii Comitetului, dar trebuie efectuate până la sfârșitul celei de-a doua luni care urmează lunii în care s-a încheiat sesiunea respectivă. O notificare se consideră efectuată în termen dacă a fost primită de Secretarul General înainte de ora 24:00 (ora Bruxelles-ului) din ultima zi a termenului.
                        În conformitate cu Decizia nr. 298 a Consiliului, la cererea unei părți contractante, Secretarul General poate prezenta direct Comitetului chestiunile menționate la articolul 8 alineatul (2) din Convenție, cu condiția ca cererea să fie formulată în termenul indicat în paragraful precedent. Secretarul General înscrie apoi chestiunea pe ordinea de zi a următoarei sesiuni a Comitetului pentru reexaminare.
                        În cazul în care se primesc cereri referitoare la aceeași chestiune de la părți contractante diferite în vederea prezentării atât către Consiliu, cât și către Comitet sau în cazul în care o parte contractantă nu precizează dacă chestiunea ar trebui să fie prezentată Consiliului sau direct Comitetului, chestiunea se prezintă Consiliului. Secretarul General informează toate părțile contractante cu privire la primirea unei cereri de sesizare a Consiliului sau a Comitetului.
                        O parte contractantă care formulează o cerere de sesizare a Consiliului sau a Comitetului își poate retrage cererea în orice moment înainte ca chestiunea să fie examinată de Consiliu sau reexaminată de Comitet. Cu toate acestea, Comitetul examinează orice chestiune care a fost prezentată de Consiliu. În cazul în care o parte contractantă retrage o cerere, decizia inițială a Comitetului se consideră aprobată, cu excepția cazului în care este în curs de examinare o cerere referitoare la aceeași chestiune transmisă de o altă parte contractantă. Secretarul General notifică părților contractante orice retragere a unei cereri.
                        În cazul în care, în conformitate cu articolul 8 alineatul (3) din Convenție și ale Deciziei nr. 298 a Consiliului, o chestiune este prezentată integral sau parțial Comitetului pentru reexaminare, partea contractantă care a solicitat reexaminarea chestiunii transmite Secretarului General, cu cel puțin 60 de zile înainte de data deschiderii următoarei sesiuni a Comitetului, o notă în care își expune motivele pentru solicitarea reexaminării, împreună cu propunerile sale de soluționare a problemei. Secretarul General transmite această notă celorlalte părți contractante.